Papersnake/gushiwen huggingface dataset:
次韵通甫至日
方一夔（宋代）

先生熨眼洗浮埃，共看梅边节物来。破闷好诗胜搔背，浇寒新酒似淋灰。

宾主风裁推滕阁，弟子声名咏有台。怜我岁华相逐老，应将暖律发枯荄。
游牛首山和沈仲律韵三首 其二
章懋（明代）

登临长败兴，尘世几开颜。偿却三年债，都来半日闲。

山泉寒可汲，石磴绝难攀。半榻能分我，看书昼掩关。
和潘通甫中春即事
韦骧（宋代）

杂花交错裹楼台，二月向残三月来。尘迹遇时随分乐，酒樽逢景等閒开。

幽禽有意名相唤，飞絮无情舞自回。游览莫为频数厌，逡巡便举送春杯。
题惠崇画扇
黄庭坚（宋代）

惠崇笔下开江面，万里晴波向落晖。
梅影横斜人不见，鸳鸯相对浴红衣。
东村步归
陆游（宋代）

风阵鸦翻黑，霜林叶半丹。
筋骸欣小健，裘褐戒初寒。
代步鸡栖足，充饥鹤料宽。
平生自如许，况已挂吾冠。
徽州叶司理送冬笋
洪咨夔（宋代）

冻雪晴边白柄镵，浴泥扶出锦绷衫。
定知王谢家苗裔，风味生来便不凡。
浣纱女 其二
刘基（明代）

卧薪终夜泣孤臣，落月飞霜几度春。能使姑苏聚麋鹿，谁知却是浣纱人。
留题延庆院
何中太（宋代）

一峰环合柏苍苍，中有金仙古道场。
夜半雨声来枕上，顿令炎热变清凉。
寄北弹佑讲主洪武初应高僧召
蒲庵禅师（明代）

云霞剪作佛袈裟，草座长年静结跏。
礼罢六时天送供，讲来三藏雨添花。
象龙曾赴高僧会，羊鹿谁乘稚子车。
随处溪山可终老，不愁无地布金沙。
句
谌祜（宋代）

失道原不在阴陵，放逐义帝知亡形。
西风所过皆残灭，不据关险都彭城。
论功歌诗
班固（两汉）

后土化育兮四时行。
修灵液养兮元气覆。
冬同云兮春霡霂。
膏泽洽兮殖嘉谷。
狱中集古十六首　东岩同扉 其四
韩邦奇（明代）

楼角凌风迥，夜深露气清。今夕复何夕，寂寞壮心惊。

故国十年别，转衰病相婴。妻子隔绝久，万里正含情。

惆怅年半百，何得尚浮名。鸱鸮志意满，豺虎正纵横。

麟凤在赤霄，赤骥顿长缨。志士泪如水，忠臣气不平。

挺身艰难际，万古一死生。感恩义不小，永怀丹凤城。
赠三山太守唐侯廷贵
黄仲昭（明代）

闽江缥缈漾晴波，争似君侯惠泽多。玉雪襟怀涵霁月，冰霜崖谷转阳和。

闾阎不识催租吏，田野时闻击壤歌。圣代循良应有传，姓名指日入编摩。
题画
吴孺子（明代）

玉露凌寒万壑空，洞庭秋水醉芙蓉。
小舟不放寻诗梦，撑入村南卧晚风。
北上感怀
刘基（明代）

倦鸟思一枝，枥马志千里。
营营劳生心，出入靡定止。
伊余朽钝材，懒拙更无比。
才疏乏世用，嗜僻惟书史。
虽非济时具，颇识素餐耻。
既怀黎民忧，妄意古人企。
宁知乖圆方，举足辄伤趾。
尘埃百病侵，贫窭万感累。
艰难幸息肩，迟莫窃所喜。
明时登骥騄，驽马但垂耳。
自非冀北姿，莫羡追风驶。
便欲解衣冠，躬耕向桑梓。
终怀葵藿恋，不慕沮溺诡。
潜阳动原隰，白日暧兰芷。
埘鸡戒晨明，客子驾行李。
萦纡越巘崿，浩荡涉风水。
淹留具区北，信宿沧江圯。
维时连年歉，道路多流徙。
官司职抚字，黔首皆赤子。
陈红太仓米，丰年所储偫。
为民备乏困，朝廷岂私此。
推余补不足，兹实王政始。
臣子宜奉承，天威不违咫。
奈何簿书曹，暴慢蔑至理。
苟云出纳吝，当闵觳觫死。
呜呼草莽露，惨恻沟渎委。
闻之犹鼻酸，见者宜颡泚。
逾淮入大河，凄凉更难视。
黄沙渺茫茫，白骨积荒藟。
哀哉耕食场，尽作狐兔垒。
太平戢干戈，景物未应尔。
意者斯人徒，纵欲扰天纪。
鬼神赫震怒，咎戾良有以。
去年人食人，不识弟与姊。
至今盗贼辈，啸聚如蜂蚁。
长戈耀白雪，健马突封豕。
岂惟横山泽，已敢剽城市。
途行绝稀少，空车但墙倚。
身行须结集，一寐四五起。
牧民岂无人，司寇亦有氏。
阵车不驱驰，大田无耒耜。
邦家禄食恩，岂为臣奉己。
山东古要地，燕赵犹唇齿。
况兹南北冲，津梁通远迩。
属当全盛时，四海同一轨。
庙堂多稷契，振举无遗弛。
勿云疥癣微，不足成疮痏。
滔天起滥觞，炎冈发星烜。
虞朝有分北，汉庭烦直指。
农夫植嘉谷，所务诛稂秕。
耕耘苟失时，雨露空沾洒。
威怀岂异任，守令职非痺。
端能慎黜陟，此辈何足弭。
故乡隔山川，前途塞荆枳。
青徐气萧索，河济俱泥滓。
痛哭贾生狂，长叹漆室悝。
何当天门开，清问逮下里。
雨中山台夜坐
韩淲（宋代）

桃李春风又一年，老来何事不陶然。晚檐莫听垂垂雨，断送流芳到酒边。
跋王介甫游钟山图
张栻（宋代）

林影溪光静自如，萧疎短鬓独骑驴。
可能胸次都无事，拟向山中更著书。
浣溪沙 其三
郭应祥（宋代）

树底全无一点红。今年春事又成空。不须追恨雨和风。

欲去未来多恶况，独眠无寐少欢悰。一声啼鴂五更钟。
采桑
傅縡（南北朝）

罗敷试采桑，出入城南傍。绮裙映珠珥，丝绳提玉筐。

度身攀叶聚，耸腕及枝长。空劳使君问，自有侍中郎。
挽校书郎方公夫人二首
陈著（宋代）

有美女中玉，来嫔天下魁。
心无惭藻涧，眼及到兰台。
欲伴春行乐，俄缠昼哭哀。
谁知余地在，五桂总翘材。
寄所掩
叶茵（宋代）

淅淅竹下风，活活桥畔水。
萧萧掩柴荆，去去隐君子。
夙夜劳我掩，之德洵且美。
瞻彼南山阿，有佳发丛蕊。
夺手折其荣，怀袖香盈只。
愿为灵鹊飞，递声入君耳。
琼花
蔡戡（宋代）

平生湖海气，浪自青云期。
一为蓬莱游，时动泉石思。
徒糜太仓粟，饱食终日嬉。
尸素亦已甚，勇退夫何疑。
直道无所愧，愿学柳士师。
归来食不足，三叹汝坟诗。
亲老尚择禄，富贵当何时。
捧檄强自喜，安敢辞驱驰。
顾我性萧散，轩裳缚伊尼。
何当出幕府，还把江海麾。
思亲匪怀土，此意惟君知。
君抱四方志，扁舟羡鸱夷。
要先句践霸，乃以西子随。
不妨食肉相，兼有绝俗姿。
题善山院
许安仁（宋代）

瓦炉柏子袅残烟，午梦醒时一畅然。不悟功名负终老，荒山饥走又三年。
二言诗送王圣铁入楚
许印芳（清代）

秋鸿，毛丰。长安，顺风。行旅，得所。沅渚，湘浦。洞庭，月明。

弹筝，吹笙。龙女，歌舞。龙姥，笑语。龙君，乘云。御天，观民。

浸渐，入坎。汎滥，磨飐。九州，浮沤。蛟鱼，敖游。鳞介，曷害。

鲸大，可脍。千将，纯阳。过刚，摧芒。鸣髇，射潮。海涛，岳高。

烈士，感涕。执义，摩厉。城心，坚金。口钳，佯瘖。肝胆，铸剑。

血染，花艳。陆兮，断犀。水兮，剸鲵。南楚，净土。择主，水府。

风胡，吹嘘。湛卢，与俱。佳对，可意。赘婿，华毅。旧姻，柳门。

新婚，汝联。珠玉，牣屋。属目，餍腹。龙窝，宝多。太阿。奈何。

用而，城麾。舍而，铗归。
十月初七日入郡涂中作
晁说之（宋代）

弃臣悠悠朱墨笔，雕年忽忽道涂衣。
博崔赵李久寂寞，乙马甲班谁是非。
解佩令 赋余氏女子绣洛神图
王士祯（清代）

芝田蘅薄，明珠翠羽。想当年、洛水淩波步。尚忆君王，留怨种、枕遗金缕。

为多情、迟君东路。神人閒阻。神光离合，空怊怅、斜阳烟树。

今日东阿，也邺下、风流终古。最伤心、感甄遗赋。
霁後望山中春雪
王禹偁（宋代）

谁种离离碎玉苗，晓楼吟望兴偏饶。
白云作伴宜长在，红日无情已半销。
聚映早霞明野寺，散随春水过溪桥。
世间安得王摩诘，醉展霜缣把笔描。
洋州思乡
窦裕（唐代）

家依楚水岸，身寄洋州馆。
望月独相思，尘襟泪痕满。
重游多异岭赠灵泉达公
成鹫（清代）

此山容我再来否，聊复寻师嗣昔游。云外遥知僧在定，门前依昔水长流。

凉生殿角停挥麈，月满林閒静牧牛。却笑閒人閒未得，天明荷锸出西畴。
送府掾之永嘉
卢琦（元代）

福唐郡吏东阳客，此去永嘉知几程。三秋忍与故人别，千里还将慈母迎。

橘柚满林香露重，鱼虾入市晚潮平。交游我有同年在，相见还为道远情。
承天寺翠景亭 其一
刘攽（宋代）

一山篁竹间松杉，伏虎犹存居士庵。钟磬有时闻绝壁，渔樵将晚会平潭。

薄云未解成春雨，返照偏能破夕岚。我所思人桂林外，凭高惆怅赠双南。
九日登高
刘禹锡（唐代）

世路山河险，君门烟雾深。
年年上高处，未省不伤心。
奉酬王宗丞用宿大木寺韵见赠
喻良能（宋代）

誉处千钧重，文章一世雄。
诗工穿月胁，檄好愈头风。
北岳关山碧，南州荔子红。
使君今北海，还许一樽同。
讲人更衣
释如净（宋代）

老胡教网漫天阔，当甚多年椀脱丘。
勘破转关千圣外，别行条贯结冤雠。
枯树谣
释文珦（宋代）

高木引修藤，藤束树身死。
慎莫进小人，终当负君子。
君子思报德，小人易忘恩。
所与苟非类，反为祸之元。
诚能远小人，终身乃无患，
世莫轻斯言，亦足以为谏。
魏景初帐边构铜歌酬张文麓孝廉
冯云鹏（清代）

余阅《金石记》，两记广构铜。此名边构尤罕见，赤金幻作朱此红。

尚方密镂景初字，三十二言真魏隶。蜀帝取销寒俭甚，何不当年取大器。

幸此未铸五铢钱，入土出土苔花鲜。流苏灰灭朱竿坠，消沈儿女英雄泪。

张君获此费搜寻，贻我绝胜千黄金。入手才盈握，可作花金屋。

对此如对素心人，宜供幽兰与幽鞠。砖偕宝鼎传，碑共黄初古。

漫夸樊榭咏西畴，我有奇珍得东鲁。
神光灿
王处一（金朝）

石中隐玉，蚌内藏珠，须凭匠手功夫。里面真光，显现恰似元初。欲要明心识性，把般般、打破空虚。清净处，见天如玉案，秋夜蟾孤。自是十方明彻，握阴阳枢要，尘垢难拘。古往达人，因此妙入无馀。论甚千枝万叶，与儒门、释道同居。常归一，证圆成了了，得赴仙都。
秋日杂感 其一
张綦毋（清代）

夜长不能寐，起坐天未明。众星何历历，月落参半横。

凉风飒然至，摵摵堕叶声。喟然发长叹，伫立以屏营。

感此时序变，慨与忧内并。念我蒲柳姿，岂任霜露更。

沧海无回波，昼日易西倾。人生苦役役，白首俄已成。

空怀千载上，但蕲后世名。
次韵游龙潭
汪炎昶（宋代）

我谩怀清赏，君夸是胜游。
倦独攀鸟道，渴欲饮龙湫。
墨客工傅信，山灵凯阐幽。
敢云希作者，强把记文修。
舟中看瀛奎律髓
张弼（明代）

消閒偶看宋唐诗，今古浑疑是一时。养气浩然成骨格，铸词聊尔助丰姿。

浑融合让擎天手，巧妙生憎奉溺儿。卷外万篇收不得，白云青障绿连漪。
乞拙歌
张萱（明代）

年年乞巧传今夕，不知此巧从何乞。香灯午夜对银河，儿女中庭罗粉席。

三三五五拜深深，一拜一乞殊慇勤。为问天孙巧多少，能否年年赠别人。

吁嗟天孙良亦苦，一岁佳期才一度。巧似天孙果足誇，便应夜夜逢河鼓。

人言巧亦难移天，始知此巧不值钱。灵妃之巧已如此，人间百巧徒纷然。

举头细与天孙说，你巧胡为太奇绝。七襄难就误佳期，弄巧方知反成拙。

相逢日少别日多，隔岁相思可奈何。今宵更洒相思泪，鹊桥一雨嗟滂沱。

请换香灯嘱儿女，前来且听园公语。尔年未及三尺长，乞得巧来何用处。

古今巧拙无输赢，有时巧败拙偏成。诗咏巢居鸠与鹊，问巢终日谁经营。

天生我拙亦不偶，拙手拙心仍拙口。巧人遇巧斗难休，赢得拙人长不斗。

巧若斗拙巧便痴，涛声虽怒石不移。轰雷喷雪片时息，中流一石长崔巍。

我今乞拙不乞巧，年来颇识拙之效。天孙有意怜拙人，一拙须教赢到老。
梅花喜神谱·烂熳二十八枝
宋伯仁（宋代）

八珍风味清，藜肠岂曾识。
堪嗤尝脔人，欲与鱼兼得。
题范秀才万卷堂
陈傅良（宋代）

雅尚时相背，幽栖我数过。
儿应看客惯，田孰与书多。
自析唐郴县，谁联汉甲科。
儒门今有此，天意定如何。
经刘校书墓
喻凫（唐代）

远冢松回曲渚风，一官闻是校书终。

霜情月思今何在，零落人间策子中。
题节庵
李寅仲（宋代）

花木新栽一径长，小庵如款赞化房。
心清要省铃斋讼，公退空凝燕寝香。
已约芳菲供几案，不妨真率釂壶觞。
年丰顿觉民和乐，老子从渠两鬓苍。
古风五首 其四
陈政（唐代）

北山有孤松，阅历几千载。根节固铁石，枝柯蔼幢盖。

华姿沃以青，四序不迁改。山深无鸟雀，天际闻竽籁。

我欲茇其下，骋视风尘外。缥缈怀沧洲，逶迤阻瀛海。

地远不易到，扁舟欲何待。
题董玄宰见赠九岳长青图 其四
张萱（明代）

当年游兴最飞骞，杖底烟霞已饱餐。一壑一丘堪自老，于今九岳即西园。
门外池内荷生双叶
吴芾（宋代）

今朝池内荷，一柄生双叶。
傍人为我言，喜事尚重叠。
我老皆无用，荣望久已绝。
偶有二妇妊，行将临诞月。
所愿生二孙，绵绵传世业。
春风
吕本中（宋代）

春风随长江，一日行万里。萧条起岷山，欻忽度扬子。

江南千酒楼，春风楼上头。金樽开翠幄，青帘吹客愁。

长堤二月暖，寒溪千古流。纷纷桃李花，处处作芳华。

不见梁间燕，空悲王谢家。
边将三首
司马光（宋代）

红旗一簇聚山椒，霁日清风看射雕。
脱帽胡儿遥稽首，汉家新将霍嫖姚。
谢主人惠绿酒白鱼
徐夤（唐代）

早起雀声送喜频，白鱼芳酒寄来珍。馨香乍揭春风瓮，

拨剌初辞夜雨津。樽阔最宜澄桂液，网疏殊未损霜鳞。

不曾垂钓兼亲酝，堪愧金台醉饱身。
秋虫
游次公（宋代）

一气动芒沕，鸣虫应清商。
天机发天籁，托彼恐与螀。
凄然起秋声，感我彻肺肠。
幽思不自识，远兴来何方。
至音有如此，始晤韶与章。
风霜入凄断，月露皆悲凉。
天地有声乐，呻吟委寒荒。
尔非丝竹奏，那得登君堂。
题左顾亭
张镃（宋代）

物我何曾有异同，莫言龟印偶相逢。
水中放去炉中得，心法须知一镜空。
和竖伯梅六题一孤芳二山间三雪中四水边五月
胡寅（宋代）

意态冲寒不自持，桂华相伴亦多时。
未须细睹青春面，县看扶疎写影宜。
颂古四十五首
释如珙（宋代）

斩蛇却非小小事，直是教他脱苦轮。
座主高茅心未泯，如何胡乱妄通言。
雨后独行洛北
欧阳修（宋代）

北阙望南山，明岚杂紫烟。归云向嵩岭，残雨过伊川。

树绕芳堤外，桥横落照前。依依半荒苑，行处独闻蝉。
题陈山飞星石
鲁应龙（宋代）

锦石双星下翠微，忽看移入小岩扉。
灵光夜静归山迳，翠影秋寒上拂衣。
滇海始知鲸欲动，零陵不独燕能飞。
只今五色曾何补，自采奇峰筑钓矶。
安仁县有大第一区官兵纵暴主人谷氏避不敢居三年矣县尹常馆过客于第中赋主人避地 其二
孙觌（宋代）

华榱翠桷刻蛟螭，蒿艾不剪与户齐。野鼠群行昼蹑壁，山鬼一脚夜撼扉。

胡骑扫迹今已非，官兵纵暴来无时。千炷眈眈四壁立，主人避地何时归。
梅花
黄铢（宋代）

玉箫吹彻北楼寒，野月峥嵘动万山。
一夜霜清不成梦，起来春信满人间。
赠修水黄君子行
程公许（宋代）

雨润莘野犁，水给汉阴瓮。
一为大烹鼎，玉食此焉供。
一如朽木偶，肯受关索弄。
显晦势则然，达观等一梦。
可怜蓬瓮生，万卷皆成诵。
静退一何勇。静退一何勇，
本不借怂恿。使孔孟复起，
必能与折衷。世道日以隘，
古心谁与共。君家太史公，
以文瑞吾宋。崛奇庄骚语，
雅淡产周颂。学力窅深，
天巧少机综。风流被诸孙，
璆琳富包贡。若若绶满朝，
从从清燕奉。那短一亩宫，
有士苦吟讽。寐语甘自怡，
经纶付时栋。伊余曩在列，
窃自耻阴拱。斥去职蕃宣，
习愒糜廪俸。何阶醪推激，
为我破愚蠢。由唐及国朝，
作者亦已众。元气所融会，
谅亦劳艺程。苦心欲其工，
何者适於用。当知正始音，
若睹治世凤。览辉千仞冈，
一洗群目瞢。谀闻我自知，
可能相引重。乞间会得请，
敢觊百钱送。假道愿款门，
单车屏徒从。不妨蒿藋迳，
容我於二仲。
宁都上元有作 其三
陈元晋（宋代）

刃剑尤为花木灾，园林不贷一株梅。呼童遍县无寻处，安得成丛插烛来。
次伯通云顶山长句韵
吕陶（宋代）

金渊地界东西州，谚云锦担垂两头。中间石城最佳胜，二十馀年尝再游。

奇峰虽向郡城见，好景半是僧家收。松萝四面围绝顶，九夏不暑长如秋。

东隅忽值海日出，下照岩壑无深幽。群阴破散宿雾敛，万象开阔晴云浮。

轩窗高处气势别，纵欲极望诚难周。蓝凝后嶂远更秀，雪壅前溪寒不流。

软草将春鹿麌麌，浓林未暝蝉啾啾。禅僧上堂演佛理，镗然钟韵喧层楼。

问之浮世辄不语，应笑世人多谬悠。下山傥有顿悟者，直须作意无迟留。
次韵钱大尹公庭种菊
张耒（宋代）

人才困齐量，能尺不能咫。
谁知钱京兆，狱讼间书史。
平明吏拥堂，过午扫阶戺。
风威变奸傲，应若度淮枳。
清秋动高兴，庭菊粲可喜。
栽培岂无情，收拾自弃委。
客来撷芳秀，岁晏聊尔耳。
新凉一尊酒，九日意在彼。
平生经济手，张赵一泥滓。
何必餐落英，离忧对兰芷。
贤者之孝二百四十首 其五十九 韩伯瑜
林同（宋代）

母力今衰矣，悲啼得杖轻。流风存绘画，犹足感焦生。
送实父弟归便往嘉定因寄徐女廉龚仲和
葛一龙（明代）

风冷夜窗鸣，离愁相对生。
海潮黄歇浦，江岸石头城。
穷遇悲孤调，残秋送独行。
旧欢倾倒日，不减弟兄情。
谷雨 其一
林以宁（清代）

镜台流影射窗纱，风到檐前柳脚斜。竹架整书除脉望，春池洗砚乱蘋花。

桑浓蚕子犹悬箔，日暖蜂干早放衙。童子佩壶寻涧水，涤瓯明日试新茶。
东郊行
施士燝（清代）

行行傍阡陌，独立思躇蹰。四望云山阴，萧萧见里闾。

羊牛各依群，寻草过荒墟。野田有遗穗，鸟雀饱其馀。

晚憩方塘岸，游心狎群鱼。鸳凫与白鹭，翩翩飞向余。

落日荒郊外，竹树转萧疏。徐徐步月归，酌酒乐何如。
赠南安某别驾
屈大均（明代）

西江地至南安尽，五岭门当二庾开。使者功名留玉枕，将军汤沐有红梅。

三城客子浮家至，一代词人佐郡来。交广春秋新著就，殷勤花下待君裁。
送王宗说寺丞归南京
梅尧臣（宋代）

晏岁欲飞雪，满天含冻云。
犯寒单骑速，猎吹紫裘薰。
庭鹊还先喜，池鸿去始闻。
公应问贫贱，善说莫如君。
诗约范直夫游万叶寺观瀑泉
洪迈（宋代）

范侯隐下吏，夙尚本丘园。
身投攫金市，聚书以自藩。
炯然如孤月，不爱黄流浑。
要知句律工，竞病何足论。
我生群末俗，泾渭同一源。
同心无楚越，倾盖如弟昆。
人生各有役，不暇捧一尊。
风蒲挂南浦，念欲东南奔。
对床定何夕，青灯照晤言。
悬知吟诗处，千尺银河翻。
踏莎行 题九九消寒图
俞庆曾（清代）

小阁围炉，疏林暖酒。沉吟无语笼双袖。几番停笔费评量，今朝四九惊寒骤。

梅影横斜，吟肩消瘦。一帘冷月和霜斗。漫言枯管不知春，渐看春色从今逗。
西湖杂兴
梁以樟（明代）

尺幅西陵地，偏增旅话长。暮笳鸣戍火，晓角动星芒。

马饮残湖水，萤飞故苑墙。只余图画里，孤笠吊斜阳。
饯神
曾巩（宋代）

击牲酾酒荐明蠲，饤果装香婢仆专。拣米作糜分糁椀，折篿为箸插芳筵。

儿惊庖下添熏肉，神笑人间用纸钱。巫祝谓知来岁事，珓杯犹有暂时权。
送周伯寿赴省二首
项安世（宋代）

子合居官久，今方得隽迟。
我侬非不早，老去亦何为。
冰玉相辉处，科名未是奇。
草柔千万虑，一一要扶持。
和丁大咏史君祷雨之韵
陈淳（宋代）

史君持志一恭谦，何间幽明与巨纤。
渴雨方将为旱闵，卧龙便巨复泥潜。
连宵颇作霶沱注，阖郡均蒙优渥沾。
窃喜阳春端有脚，闾阎和气日须添。
金刚随机无尽颂 其四 一合相理分第三十
释印肃（宋代）

贪著是凡夫，不著是老卢。老卢今古在，迷背自涂糊。
林正惠公挽词
楼钥（宋代）

去国名逾重，还朝道益尊。
清虚怀骨骾，严冷带春温。
公绰真无慾，臧孙尚立言。
骑箕虽永隔，精爽俨如存。
春日题杜叟山下别业
卢纶（唐代）

白鸟群飞山半晴，渚田相接有泉声。园中晓露青丛合，

桥上春风绿野明。云影断来峰影出，林花落尽草花生。

今朝醉舞同君乐，始信幽人不爱荣。
近作对江牡丹吟陈列间呈正仲正仲於拙吟阮不
舒岳祥（宋代）

邵子花开二十四，吟诗惊动洛诸公。
我家两株三十枝，欢喜亦与邵子同。
作诗七绝恼正仲，过旬不见回邮筒。
正仲材高气浩博，鄙我琐细无豪雄。
文叔今见小敌怯，八骏岂肯盘蚁封。
再三思索得其意，笑我不知时节异。
洛阳城中天地中，春色花光好天气。
此时高韵一两篇，流出胸中真乐事。
我生初见钱塘春，歌舞西湖早已颦。
如今不见湖山面，鸟歌似哭花为尘。
作诗告人谁为听，当哀而乐非天真。
我谢正仲此意厚，请不吟诗但饮酒。
武九罢博山却寄
张远览（清代）

藉甚博山令，音书远易乖。闻君挂吏议，长揖归茅斋。

岁有耕何获，官清罢亦佳。余思投刺去，指日渡清淮。
闻鸮有感
卢祥（明代）

鸱鸮夜入禁垣鸣，阿阁鸾凰不听声。感我正兴家国念，寒梅唤尽到天明。
大溪山
陈航（明代）

大溪昔日风光好，十家五家同一保。鸡犬相闻达曙喧，晓钟递击无昏早。

山人居山只食山，种得稻粱心亦閒。取柴斫竹白云里，筑埧分泉绿树间。

山入于此自云乐，饱食安眠甘澹薄。里胥无复夜惊呼，足迹都忘到城郭。

梵宫禅伯亦风流，辄与文人相唱酬。僧堂懒作六时礼，客馆偏能几日留。

吁嗟此事犹眼见，倏忽光阴去如箭。至今惟有三家村，出入豺狼心胆战。

相逢路上多含哀，辛苦如何说得来。只将筋力付流水，空把形容同死灰。
题誉老无住阁
邹浩（宋代）

不二门开刹海中，十方世界本来同。四威仪竟无所着，千手眼应如是通。

弥勒当年曾示现，善才于此悉参同。而今我亦逢师处，聊击栏杆问祖风。
移竹次林英伯韵四首
林季仲（宋代）

娟娟犹带露痕新，分得江潭未化身。
岁晚定知堪傲雪，生来不肯强随人。
心如庞老空诸有，节比原思不恨贫。
月淡风清卧寒谷，倡予和女复谁亲。
送廷利禅者
释重顯（宋代）

雷峰孤顶谁家路，上兮下兮复何故。
曾列三千一半徒，我今独何当时数。
鲸麟麟，龙鳞鳞，
坤维高步生清尘。休云裴相慕黄蘗，
额有圆珠七尺身。利禅者，
利禅者，倚天长剑应牢把。
或谓风云不再来，谁为苍苍分昼夜。
和仲良春晚即事
杨万里（宋代）

笋改斋前路，蔬眠雨後畦。
晴江明处动，远树看来齐。
我语真雕朽，君诗妙斫泥。
殷勤报春去，恰恰一莺啼。
绝句二首
张耒（宋代）

门前山树插云青，雨足山前稻水平。
桑柘半空蚕事了，绿阴深处啭残莺。
秋海棠
庞建楫（明代）

香光偏趁夏，名记独宜秋。待月何先后，经霜任去留。

仙情恩外重，睡力倦中柔。泣笑谁曾会，窗开事事幽。
高丽镜文
佚名（唐代）

三水中，四维下，上帝降子于辰马。先操鸡，后搏鸭。

己年中，二龙见。一则藏身青木中，一则见形黑金东。
海上分韵得天字
牟峨（清代）

晨昏谁职汐潮权，气象当年有万千。始信东南真缺地，骤惊风雨不因天。

蜃楼市结蓬瀛外，番岛人来日月边。我欲乘槎登彼岸，测量横占几星躔。
次韵感怀
程公许（宋代）

四海堂堂范与苏，斯文价重百车渠。
颍昌旧第归无日，且向蟇津稳僦居。
偈颂一百四十一首
释师范（宋代）

黄蘗树头蜜果，破席袋裹珠珍，
愈藏愈显，日久日新。
争似飏从闲壁角，听教人道不逢春。
送仕绎张兄复任河间
林瀚（明代）

故人重别帝王州，正值荷花五月秋。一棹晴山江上路，半窗凉月竹边楼。

君从瀛海鸣孙复，谁念新丰客马周。闻说禹门春信近，杏坛回首是龙头。
山中
姜特立（宋代）

篱畔黄花翠竹，雨后青山白云。
此是山中活计，莫教俗士知闻。
提举端明宠示三月三十日雨中书怀包含广博义味精深词高韵险宜其寡和辄次元韵
文彦博（宋代）

春光垂欲尽，夏景渐增添。
郁郁松篁茂，萧萧风雨兼。
花心随絮落，屐齿被苔粘。
巧啭莺迁木，惊飞燕入帘。
虾须穿曲沼，虎爪度前檐。
坐久香销炷，吟多笔费尖。
云容方霭霭，日色未炎炎。
舞鹤倾丹顶，游龟散绿髯。
命宾常务率，出令更须严。
诗咏当阶药，书寻傍架签。
兰芬衣可袭，露润草俱沾。
贵近辞金马，编脩赐玉蟾。
高欢惟自适，独乐未尝厌。
赤白曾咨丙，丹青每诮阎。
冲和缘养浩，寂寞为安恬。
身处贫无愧，心贪道不廉。
成文推大手，济用鄙轻缣。
视履循清节，祈恩陋杂占。
闻韶欣凤舞，在藻爱鱼潜。
鲈鲙思鱼艇，貂冠望酒帘。
圣时非吏隐，贤业系民瞻。
抚事惟公论，摛辞乃自谦。
保躬诚易退，康世义难淹。
颣句惭无取，酬言幸不嫌。
寄袁起岩枢密，贺新除，仍谢送四缣井诗集，
杨万里（宋代）

知已熙鸿化，阳和被九皋。
自怜今老病，无分恼钧陶。
独念东床客，犹沉左选曹。
春风半张纸，立地作宜敖。
百花生日次房得孙赋此志喜二首 其一
祝廷华（清代）

日暖风和二月春，添丁巧值百花辰。养萱堂北老逾茂，种竹斋南新有筠。

果应兰徵占得子，敢誇岳降说生申。十年未协熊罴梦，藉此呱呱慰老人。
分题送李齐贤 其三 半汤湖
陈樵（元代）

湖上残烟弄薄晴，湖堤杨柳午风轻。白波咫尺分寒热，赤鲤东西异死生。

天向月中藏日髓，人疑阳里有阴精。广文暇日频相过，几度沉思玩物情。
再送潘仲宝兼寄彭城交旧
贺铸（宋代）

风雨扁舟幸少留，为君持酒话徐州。
白鱼紫蟹秋初美，戏马飞鸿梦屡游。
二阮年来知健否，季真老去尽归休。
白云庄畔多闲地，不惜横刀真换牛。
咏鸳鸯
李远（唐代）

鸳鸯离别伤，人意似鸳鸯。
试取鸳鸯看，多应断寸肠。
五日
郭之奇（明代）

地近相思水，愁添今古流。所思在何许，古之失意俦。

湘娥目在在，楚臣恨悠悠。颇疑洞庭叶，先飞天地秋。

江枫湛千里，渚竹变双眸。春心伤夏日，朱野动炎飕。

浴兰成我洁，分艾与时求。一薰虽可畏，百鍊岂能柔。

持此慨慷怀，于今果孰酬。始怨人胡往，其亦知我忧。
高园 其二
施枢（宋代）

扁名俱不俗，难得此规模。一镜荷香冷，四围花径芜。

沼宽鱼自乐，竹静鹤同孤。仿尽东州景，何须作画图。
送童轩给事还南京
倪谦（明代）

金榜香名擅甲科，夕郎三载近銮坡。青年贾谊才华富，素悃匡衡谏疏多。

两袖天香丹凤阙，一帆春水白鸥波。锦游乡国真堪羡，把酒临岐柰尔何。
杂述
林泳（宋代）

号谪仙人太白老，称村夫子少陵诗。
眼花贺监犹差黠，气性杨公却自痴。
和池州陈教授韵二首 其二
吴芾（宋代）

平时野性爱吟诗，一字长惭未得师。妙句既容窥格律，良辰更喜觌光仪。

绛帷暂且留三楚，丹陛行将命一夔。莫为浮荣求速化，功名到底属男儿。
乌衣巷
夏敬渠（清代）

乌衣巷里旧堂前，燕子呢喃人不见。一年一度逐春风，春风不不当时燕。

燕去人亡巷黯然，我来卧听秋声颤。鸡鸣山头瓦几堆，临春结绮颜色变。

六朝事业随流水，潮打空城白如练。虎踞龙蟠在眼前，风云易失英雄面。

书生本无缚鸡力，便欲归家焚笔砚。风流李白即吾师，兰陵美酒须尝遍。

汉水无时西北流，空论南金与竹箭。北邙万古复千秋，松柏声中无贵贱。
和李校书新题乐府十二首。蛮子朝
元稹（唐代）

西南六诏有遗种，僻在荒陬路寻壅。部落支离君长贱，

比诸夷狄为幽冗。犬戎强盛频侵削，降有愤心战无勇。

夜防抄盗保深山，朝望烟尘上高冢。鸟道绳桥来款附，

非因慕化因危悚。清平官系金呿嵯，求天叩地持双珙。

益州大将韦令公，顷实遭时定汧陇。自居剧镇无他绩，

幸得蛮来固恩宠。为蛮开道引蛮朝，迎蛮送蛮常继踵。

天子临轩四方贺，朝廷无事唯端拱。漏天走马春雨寒，

泸水飞蛇瘴烟重。椎头丑类除忧患，肿足役夫劳汹涌。

匈奴互市岁不供，云蛮通好辔长em.戎王养马渐多年，

南人耗悴西人恐。
病鹤吟上黄尚书
刘宰（宋代）

五湖浩荡平沙暖，病鹤摧颓翅翎短。
万里空怀宿昔心，忘机已结沙鸥伴。
华表飞来辽海仙，人间嘉会恰千年。
一声嘹唳九关傅，虎豹避易不敢前。
尽推同类游钧天，浮丘王乔相后先。
缥缈遗音堕云际，应念沙头苦憔悴。
欲令弱羽更轩昂，共驾飞廉骑六炁。
瑶池饮，芝田戏，
五湖回首皆尘世。菰米熟，
藕花鲜，五湖秋色正相便。
寄声青鸟谢勤拳，摧颓病鹤那能然。
周允升见临已而步 其二
赵蕃（宋代）

问学知君有所从，未闻论事剧谈锋。滔滔元自滥觞水，凛凛定谈寒岁松。

不负师承经子厚，共于人物惜元龙。涟川川上书堂路，宁复斯人旧履踪。
东山草堂 其一
顾太清（清代）

春水满池塘，春光入草堂。黄茅初盖顶，紫燕欲窥梁。

卉木见真趣，图书森古香。濛濛新雨歇，花萼婉清扬。
过柳溪道院
戴叔伦（唐代）

溪上谁家掩竹扉，鸟啼浑似惜春晖。

日斜深巷无人迹，时见梨花片片飞。
再用才子富文华校雠天禄阁韵赠周教授
陈造（宋代）

步屧城脚园，苍官拱绿士。
向来锦打围，转首就纷妄。
流光不贷客，感喟中夜起。
肝肠旧轮囷，言赋子虚子。
送濬上人归扬州禅智寺
权德舆（唐代）

蠹露宗通法已传，麻衣筇杖去悠然。

扬州后学应相待，遥想幡花古寺前。
减字木兰花
蔡伸（宋代）

船回沙尾。几误红窗听鹊喜。尺素空传。转首相逢又隔年。

寒灯独守。玉笋持杯宁复有。秀水南州。徒使幽人作梦游。
高陵书情，寄三原卢少府
韦应物（唐代）

直方难为进，守此微贱班。开卷不及顾，沉埋案牍间。

兵凶久相践，徭赋岂得闲。促戚下可哀，宽政身致患。

日夕思自退，出门望故山。君心倘如此，携手相与还。
和平仲侍郎财用移居韵
李弥逊（宋代）

云屋潭潭百尺馀，入帘燕雀贺新居。
人皆役役何为者，君独新新而乐与。
卮酒觅欢那得再，筒诗传恨未全疏。
绝交定笑嵇中散，雁中来时肯击书。
春日怀桐乡旧游
郭祥正（宋代）

二年桐乡邑，乘春览荣芳。日日绕花树，与客倾壶觞。

况有青涧泉，潺潺穿北墙。容为方广池，白虹卧危梁。

谁磨青铜镜，朗照红粉妆。唯恐浮云来，遮我逍遥场。

舞娥回皓雪，笛叟鸣凤凰。醉则卧花下，所惜徂春阳。

作诗数十篇，素壁挥琳琅。诏书徙幕府，笼鸟无高翔。

却治历川狱，幽忧坐空堂。有女杀其母，逆气凌穹苍。

郡县失实辞，吏侮争持赃。辟刑固无赦，何以来嘉祥。

高垣密阍禁，但觉白日长。茫然思旧游，今成参与商。

世网未能脱，乐事安可常。咄嗟勿重陈，昏昏灯烛光。
宋铙歌鼓吹曲 其三
谢翱（宋代）

黎之野，弥苍莽。迤壶关，属上党。有雄矫健，曰馀宿将。

于故之思，有示厥像。倚孽狐，势方张。辨臣献议，劝下太行。

趋怀孟虎牢，计之上。争洛邑，以东乡。王师奄至，扼其吭。

帝授方略，中厥状。兽穷骇突，死卒以炀。胁从已逮，孥肆放。

凯歌回，皇威畅。
十二月十二日后殿朝参
孔武仲（宋代）

广殿泬寥边，鸣靴趁静鞭。
中霄黄道直，诸御锦袍鲜。
夜雨尘如洗，秋槐影尚圆。
银台不奏事，人乐太平年。
送致道
韩淲（宋代）

君家兄弟贤，四海得师友。卜居赤城霞，山水照户牖。

宗盟懒致身，时务能袖手。纷纶五经笥，圣处端不朽。

每切乡往之，喜从仲氏后。青春钱塘湖，仅尔一杯酒。

微吟已相和，要论合深扣。调官复东还，知我离索否。
马嵬佛寺
温庭筠（唐代）

荒鸡夜唱战尘深，五鼓雕舆过上林。才信倾城是真语，

直教涂地始甘心。两重秦苑成千里，一炷胡香抵万金。

曼倩死来无绝艺，后人谁肯惜青禽。
舟泊蕲城下
董嗣杲（宋代）

秋芜埋戍雨，暮荻卷壕风。禦侮弓刀利，扬威鼓角雄。

云连淮树暗，月透汉营空。捩柂资遐眺，兴衰自古同。
过桃花夫人庙（即息夫人）
刘长卿（唐代）

寂寞应千岁，桃花想一枝。
路人看古木，江月向空祠。
云雨飞何处，山川是旧时。
独怜春草色，犹似忆佳期。
青梅闺怨
霍与瑕（明代）

懒把蚕桑对夕晖，倚门长望每依依。半山红照日将晚，一树青梅郎未归。

无限风光春满院，不胜幽恨月盈扉。逢人试问渠消息，犹自江头醉石矶。
和朱勿轩移居四首 其三
刘天谊（清代）

自然野趣足天机，镇日幽斋忘掩扉。墨客有题诗贴满，砚田无税吏来稀。

鸭鹅预戒嗔邻里，燕雀时容过闼闱。只恐当途多物色，羊裘访认钓鱼矶。
偈颂一百六十首
释宗杲（宋代）

已著槽厂，将错就错，
骑却圣僧，不妨快乐。
龙象蹴蹋，非驴所作。
堪笑诸方，妄生穿鉴。
休穿鉴，禅麟只有一只角。
次坦之韵
吴则礼（宋代）

隐侯天下士，早从北山游。
至今华屋处，泪眦婴西州。
予实老且病，闻螘类斗牛。
力不任毛颍，况能佩吴钩。
虫鸣夜复久，试起商声讴。
姑置铁如意，珊瑚为君投。
寿锦衣鲁宣百户母八十兼受封
程敏政（明代）

禁卫才名羡鲁侯，诰颁新轴锦盘虬。恩封不比寻常庆，慈寿将临八十秋。

鹤酝屡尝春拂面，翟冠初上雪盈头。显扬有子身仍健，海屋遥添第几筹。
重画知识壁
释了惠（宋代）

幸自十方无壁落，谁将五彩画虚空。
善财眼裹生花医，去却一重添一重。
清源舟中别罗荔城
张溥（明代）

逆旅相逢意惘然，十年魂梦一灯前。虽教乍见相分手，犹胜山阴夜雪船。
西湖即席和冷泉亭韵
王义山（宋代）

石溜寒泉山色阴，我来本不为花寻。
愿分一滴清泉水，尽涤平花尘垢心。
虚洞迂风桥畔过，急滩泻月水痕深。
襟期难与凡人道，好和沧浪濯足吟。
送诗士龙腹兄
李宗谔（宋代）

铜鱼四明守，竹马十年兄。
掺袂河梁别，鸣桡泽国行。
登楼知日近，傍海见潮生。
郡政应多暇，新诗几首成。
挽吕惇智
曾几（宋代）

吕卿豪杰士，家世两申公。
小试为郎日，深知有祖风。
名高中兴后，病著半生中。
遂作青山去，呜呼万事空。
和刘后村梅花百咏
方蒙仲（宋代）

鸥社同盟交最久，兔园授简事堪悲。
开元才子多佳句，借向宫人笛里吹。
林屋洞
胡缵宗（明代）

系马灵宫第几天，紫霞丹灶坐群仙。
金庭空阔蛟龙斗，玉柱玲珑日月悬。
改火欲烹山乳食，扫云初藉石床眠。
隔凡不隔岳阳水，黄鹤飞飞何处边。
咏儒释道三教总赠程洁庵：儒理十五首 其十 复见天心
李道纯（元代）

群阴剥尽一阳生，牢闭玄关莫妄开。静极极中观一动，天心莹彻悟元来。
题乌蛮滩二首 其二 上滩
邓云霄（明代）

水心元不竞，奔逼欲何之。浪挟毒龙斗，舟如退鹢迟。

中流殊险恶，傍岸自平夷。百丈徐徐意，惟应拙宦知。
仲实践约来访又得韶甫方君同行数日语蝉联甚慰五诗寄意甚高次韵为一笑 其二
牟巘（宋代）

江河去不息，金石仰而观。但未随流转，安能制汗漫。

亲情人所重，友谊古尤难。二士俱来意，遥知可岁寒。
桂枝香 重阳
黄裳（宋代）

酦醅初熟。竞看九日、西风弄寒菊。姝子新妆，向晓淡黄千簇。

清香闹处君须住，掺盈头、醉乡相逐。马台欢笑，龙山纵逸，佳话重绪。

共尽日、登临未足。更休问明年，浮世荣辱。难得良辰，鬓发见秋尤绿。

且邀月照金尊上，近人寒、如对飞瀑。宴归还趁人来，茱萸佩垂红玉。
酬郑叔岩虞曹惠诗因以奉送
强至（宋代）

五年西北事军书，心共青云颇负初。
老大滥随丞相后，岁寒未负故人疏。
论情诗句空稠叠，转眼花枝欲破除。
相见不能同酒盏，春风添恨入离裾。
昭明太子读书馆
沈家珍（清代）

读书馆筑近郊坰，兴废由来岁岁经。草长春深仍吐碧，墩留代岁尚名青。

尚书墓古人谁扫，兰若钟鸣客自听。珍重前星遗像在，崇祠累叶荐芳馨。
村居杂咏和卢方伯 其一
庞尚鹏（明代）

地僻无车马，柴门绿藓封。鸟栖常择木，云起欲从龙。

涉世书千卷，谈天意万重。石床秋草乱，晞发倚长松。
送雍尧咨游青城
王灼（宋代）

曾游玉垒市，长揖岷山云。
尘缘不暇往，今日翻送君。
丈人紫霞服，麻姑青练裙。
鹿车时出游，俗眼了难分。
犹闻老人村，鹤发自耕耘。
岂无抱德士，可与立奇勋。
勿求不死药，自苦骨与筋。
胡儿正南牧，两河如聚蚊。
过巢邑
吴可（宋代）

竹杖芒鞋蹋短蓬，没篙春水饱帆风。
两关三寺山无数，尽在蒙蒙烟雨中。
次韵刘南伯二首
王之望（宋代）

十年踪迹困邅如，多谢韦郎肯寄书。
千里漫寻苕水梦，一廛方寄相山居。
归心不为莼鲈切，交契应闲简牍疏。
近向钱塘得嘉种，秋盘何日共新蔬。
涤愫 其八
郑樵（宋代）

贤者不饱食，何为仕与农。圣人不诡时，何为世所宗。

显晦既有因，盛衰亦偶逢。先秋而后春，俄顷自雍容。
题东报恩寺
赵抃（宋代）

松撼寒声竹锁阴，梵宫潇洒称行吟。庭前花意自荣落，门外山光同古今。

夜榻近轩孤月满，晓锄寻药乱云深。中间若了休休事，不信欢愁解到心。
似法椿长老
陈著（宋代）

山林有福足慈云，一耐中閒百废新。
诗榻话香来雅伴，斋钟声好撼禅邻。
红颜药力如平日，青眼梅花又小春。
欲赞法身安稳处，年年松竹长精神。
北轩手种竹两竿近辄有甘露降其上作五言示诸同舍
刘敞（宋代）

秋来手种竹，憔悴不成林。复此雪霜晚，空惊孤直心。

如何沾瑞露，似欲慰穷阴。珠华粲将坠，玉色润还深。

含春乍荏苒，戴日尚萧森。玄泽非人力，樵苏无见侵。
寒食夜偶题
宋祁（宋代）

前尘露气压轻埃，风漾花阴聚复开。
苦恨浮云心不净，月中时汙太清来。
题幽居壁
陆游（宋代）

声利场中偶解围，悠然高枕谢招挥。
山前曳杖寻僧去，林下收棋送客归。
城市氛埃那许到，比邻烟火自相依。
缨冠束带前身事，散发今惟勃落衣。
五方帝 其五
郊庙朝会歌辞（宋代）

圣考能飨，宗祀熙成。骏烈惟帝，于皇执衡。茂育元运，降祚丕平。

载清斯酌，庸罄精诚。
浙漕不成还勉诸同行
陈藻（宋代）

此去相期泰茹连，归来乡举赛登天。
秋风少壮犹堪想，人闹何由识才颠。
挽冯当世母朱太君 其一
刘攽（宋代）

郡封家邑盛，羹遗主恩频。所以令勤贵，由来得孟邻。

文轩空旧事，吊鹤怪来嫔。摇落千山暮，陔兰不复春。
枣花寺
查世官（清代）

西风吹客出高城，一角西山放晓晴。落木寺门天远大，荒郊秋雨水纵横。

野花当户有寒意，老桧啸空答梵声。初地安心犹未得，夜深孤月上方明。
静胜轩
毕仲游（宋代）

官居背西墉，有居惟蔀室。川原在其外，指掌千里隔。

李侯富天在，凿壁盗山色。清风洒面至，竹荫横西北。

坐令方丈地，万古遗胜迹。管氏南州来，谓侯有静德。

朱轮走岐路，夫子驾牛轭。权门聚冠盖，夫子偃空壁。

甘贫分始定，乐道心乃得。自怪尘土人，兹焉憩行役。

欲为居士操，声淡不可识。欲学幽人吟，词野不可易。

忘怀古今混，问道乾坤窄。此意竟如何，青灯夜方寂。
答王十三维
储光羲（唐代）

门生故来往，知欲命浮觞。忽奉朝青阁，回车入上阳。

落花满春水，疏柳映新塘。是日归来暮，劳君奏雅章。
再游南溪同应驾部徐比部赋 其二
李攀龙（明代）

覆席花如待，窥帘鸟似知。到来拚共醉，坐久见吾诗。

吏迹江湖傲，仙才日月欺。幸逢休浣出，不顾尚书期。
月香亭主人送似牡丹座客作芍药品题 其一
徐鹿卿（宋代）

素妆芍药万花王，叶未全舒满国香。醉眼梦腾浑不醒，虎贲却似蔡中郎。
绿头鸭（次韵陈季明）
张纲（宋代）

爱家山。坐来心与云闲。念平生、功名有志，暮年多病知难。眷簪缨、未容引去，奈猿鹤、久已催还。松菊关情，莼鲈引兴，昔人高韵照尘寰。细追想，山林钟鼎，从古罕兼全。归来好，皇恩赐可，拂袖欣然。

望西清、犹叨法从，梦魂宁隔台躔。莳七松、便为小隐，开三径、且乐余年。宾友相过，鸡豚为具，从容聊作饮中仙。君试听，阳春佳阕，今日恰新传。休辞酒，从教醉舞，踏碎花毡。
玉照堂观梅二十首
张镃（宋代）

纵横遥衬碧云端，林下铺毡坐卧看。
不但归家因桂好，为梅亦合早休官。
偈颂一百二十三首
释祖钦（宋代）

松直棘曲，凫短鹤长。
日移山影转，风送野花香。
癸丑余以避地吴中登阊阖行战地怅然有感
王世贞（明代）

北风吹海色，飞上姑苏台。欲问吴王事，秋深麋鹿哀。
树下二首 其一
刘敞（宋代）

中庭两佳树，密叶如翠帷。擢干一何高，铺阴被前墀。

清风自翩翻，正昼无炎曦。拱揖在我前，我常往参之。

隐几旦复暮，卷书坐忘疲。安知非华屋，聊以庇荫为。

瑶室陨帝辛，璧台丧周姬。由来灭亡祸，不为草野施。

偃仰更何顾，欣欢方在兹。
哭静闻禅侣 其四
徐弘祖（明代）

同向西南浪泊间，忽看仙侣坠飞鸢。不毛尚与名山隔，裹革难随故国旋。

黄菊泪分千里道，白茅魂断五花烟。别君已许携君骨，夜夜空山泣杜鹃。
早行鸣山二首 其二
杨万里（宋代）

灵山未见见龟山，且捲诗书子细看。春日幸从年后暖，春风须带腊前寒。
余来湖外临行与叔易奕而胜得铜炉制作精古爱之常置几案间感物怀人为赋此诗
李纲（宋代）

古制精巧后莫拟，何年著此形模伟。

状为神兽践脩虺，蜿蜒脊胁奠厥趾。犀兕一角昂其鼻，胸腹空洞口哆侈。

关机开阖如投匦，葭灰养火焚沈水。霏微牙吻烟云起，提携爱玩置燕几。

慱山篆鼎讵可比，一枰何日刷前耻。满轩风月人千里，清香一炷愁如洗。
和陈及之
孙应时（宋代）

江头风雨暗行李，习气虽洗儒生酸。
更欲从君细商略，不道挥斤愁鼻端。
过豫让桥
胡德琳（清代）

知己由来异感恩，此心难与众人论。野桥呜咽闻流水，疑有当年国士魂。
颂古二首 其一
释法一（宋代）

世尊只眼通三界，外道双眸贯五天。华意正浓桃脸笑，春光不在柳梢边。
六和塔访陈右司
连文凤（宋代）

空山林落欲何归，渺渺黄尘污客衣。
自叹冯唐今已老，世无刘表孰堪依。
炉中丹炎工夫浅，篱下文章气燄微。
幸识贞元旧朝士，钱塘江上语残晖。
王问溪山庄古梅歌
岑徵（明代）

高人卜筑青山麓，山后山前多古木。唯有古梅称绝奇，半亩扶疏绕茅屋。

老根盘地作山形，远年叠叠苔痕青。正旁竞出纷无数，铁干玲珑凿不成。

一树交横势各分，枝枝坼裂成龟文。斜似渴虹思饮涧，直如龙爪欲拿云。

我来正值中秋节，黄叶萧条未尽脱。主人留客醉壶觞，婆娑树下延秋月。

空山岁月老云烟，梅谱从来亦少传。却月观傍何足数，孤山岭畔亦徒然。

王公海外清高士，缘法相招应有此。天意栽培岂偶然，怜君标格能相比。

数月盘桓未忍回，前朝又约待花开。冬春之际携尊酒，策蹇相寻冒雪来。
戏书
范成大（宋代）

长病人嫌理亦宜，吾今有计可扶衰。
烦君舁著山深处，恐有黄龙浴水医。
留题龙隐岩寺
李师中（宋代）

绝顶神灵宅，危空宝榻开。
层□□□□，□德出氛埃。
□□□□□，岩光□□来。
□□□一息，鸣鸟共徘徊。
杨十三虞卿在希颜上人房纳凉余时在村舍归和诸公韵
李廌（宋代）

土渴山焦独在阿，考槃孰与世相过。皇皇夫子犹伤凤，碌碌苍生尚执柯。

头白已惊为学晚，日长赢得读书多。北禅释子应相笑，树瘿多年变木鹅。
登景州塔
马宗琏（清代）

浮图层级郁崔嵬，隋代开皇计丈栽。佞佛六朝馀舍利，登高四面接云霓。

水从白马河中出，山自卢龙塞外来。沧景风烟连北地，几经节镇失雄才。
草亭既成招肥乡窦子声
杨奂（金朝）

走遍江淮鬓未华，归来重对旧生涯。论医不待肱三折，作赋曾生手一叉。

晚岁萧条嗟我老，春风摇荡醉谁家？杀鸡为黍初心在，目断西云日又斜。
书堂前植竹今日移梅於其间
舒邦佐（宋代）

三径向来孤竹弟，一枝今日伴梅兄。
岁寒图上曾相识，一笑相看自有情。
闻袁思正卒于宿州
孔武仲（宋代）

画舸西河载酒回，东篱持菊待君来。
何知顷刻成千古，不及从容共一杯。
羁旅梦魂难际接，平生交分但悲哀。
中年万事长心恶，何处愁眉得暂开。
匏翁东庄杂咏九首 其二 竹田
邵宝（明代）

楚云梦潇湘，卫水歌淇澳。吴城有竹田，亦有人如玉。
夏日登车盖亭
蔡确（宋代）

纸屏石枕竹方床，手倦抛书午梦长。
睡起莞然成独笑，数声渔笛在沧浪。
一笑
陆游（宋代）

半醉微吟不怕寒，江边一笑觉天宽。
莫愁艇子急冲雨，何逊梅天频倚阑。
万事任从皮外去，百年聊作梦中观。
放翁纵老狂犹在，倒尽金壶烛未残。
寄题升元观绿筠轩
刘基（明代）

带郭轩楹映绿筠，八窗潇洒总宜人。风生密叶蛟龙舞，露下寒梢翡翠匀。

不待剪裁调律吕，若为惆怅忆伶伦。五城双阙烟尘隔，且傍林峦寄此身。
对酒
陆游（宋代）

素月度银汉，红螺斟玉醪。
梁丹梨半颊，斫雪蟹双螯。
诗就吟逾苦，杯残兴尚豪。
闲愁翦不断，剩欲借并刀。
新正未得与彦文相见聊寄二绝句为寿 其二
程俱（宋代）

胸中梨枣光陆离，神泉不竭生华池。期颐岂足为公道，千二百年形不衰。
顾德玉万竹轩 其四
黄玠（元代）

江晚雪初集，翠竹声珊珊。晓超当南荣，飞舞万玉鸾。

爱此不能去，岂知双袂寒。欲招丹渊子，写作图簇看。
女道士王昭仪仙游词
汪元量（宋代）

吴国生如梦，幽州死未寒。
金闺诗卷在，玉案道书闲。
苦雾蒙丹旐，酸风射素棺。
人间无葬地，海上有仙山。
次韵陈德用明府赠别之什
张元干（宋代）

人欺季子弊貂裘，谁信班生万里侯。小隐故山今去好，中原遗恨几时休。

春争残腊寒梅早，雨涩晴冬宿麦忧。老眼相看炯无语，浊醪何日更浇愁。
寄旧山隐者
姚合（唐代）

别君须臾间，历日两度新。念彼白日长，复值人事并。

未改当时居，心事如野云。朝朝恣行坐，百事都不闻。

奈何道未尽，出山最艰辛。奔走衢路间，四枝不属身。

名在进士场，笔毫争等伦。我性本朴直，词理安得文。

纵然自称心，又不合众人。以此名字低，不如风中尘。

昨逢卖药客，云是居山邻。说君忆我心，憔悴其形神。

昔是同枝鸟，今作万里分。万里亦未遥，喧静终难群。
灯下读书
陆游（宋代）

少年喜书策，白首意未足。
幽窗灯一点，乐处超五欲。
而况黄州路，小雨渔村宿。
萧萧蒹葭声，为我洗暑毒。
琅然诵经史，少倦儿为续。
何必效莱公，长夜醉画烛。
和后村三绝句 其一
林希逸（宋代）

求齐若拙瑟徒工，已谢孙刘不作公。抛却巢由思稷契，许身却笑杜陵翁。
句 其三
李维（宋代）

转盼回岩电，分髯磔猬毛。
怪梦十首
方回（元代）

休官二十载，丝发不身谋。
肯顾江淹恨，焉知庾信愁。
但当思反鲁，何必望封留。
闭目常危坐，胸中百尺楼。
闭门
齐己（唐代）

正是闭门争合闭，大家开处不须开。

还防朗月清风夜，有个诗人相访来。
鹊桥仙（挑巷弟生日）
刘克庄（宋代）

御屏录了，冰衔换了，酷似香山居士。草堂丹灶莫留他，且领取、忠州刺史。

移来芳树，摘来珍果，压尽来禽青李。三千年一荐金盘，又不是、玄都栽底。
览古
晁说之（宋代）

遥岑不娱人，苍莽颇愁绝。
东南有断梁，水寒不可涉。
西关不欲有，旦暮畏喋亵。
归来坐北堂，悠然理书策。
之人阿堵中，虽死情不隔。
周公徂东山，仲尼陈蔡厄。
大儒且不遇，小子何足责。
时命姑置之，何为常促迫。
发润州
米芾（宋代）

气就蛇须角，暌通豕负涂。解衣同俗裸，酌水合狂夫。

探社新铭同，经韶旧吊虞。据鞍休示壮，寡要悔为儒。

为吊忠游楚，因崇让过虞。要离葬终近，严子钓行须。

御晏妻知辱，歆膺客自愚。诚修日难掩，醯在蚋还趋。

和寡方声越，知稀觉道腴。命齐都将相，义拙落江湖。

南梦应随雁，西风却背鲈。弓旌今正歇，多少定同凫。
送何济川为庞公使庆阳席上探得冬字
司马光（宋代）

幕府遥三舍，传车乘一封。
忠深轻远道，醉暖朱严冬。
圁水犹飞檄，芦关未灭烽。
贤侯虽喜士，人得久从容。
蜡梅咏
舒岳祥（宋代）

蜜蜂数日不出衙，将谓冻蛰无生涯。
今朝起看后园树，总将蜜蜡衔为花。
香作蜜香色蜡色，花瓣分明是蜂翼。
不是案头乾死萤，不是营营蝇止棘。
朝阳熠熠泛崇光，黄露溶溶蜜满房。
柔梢不入婵娟鬓，道韵偏宜冷淡装。
与梅同时唤作梅，风味甚似枝葩非。
若将形色定品格，何得江珧比荔枝。
岁熟
赵彦迈（宋代）

蕞地曾无一掌平，由来作郡亦强名。峰连万翠山横障，川合三溪水绕城。
伯初侄谒客道傍丛竹间见梅花盛开村人不知赏嗟惜赋诗因次韵
张扩（宋代）

少年眼似春冰滑，风味最于花曲折。冲泥访客竹边过，邂逅寒梅照疏节。

不应误落野人手，自赋新诗为昭雪。坐怜穷腊太严苦，万木如僵生意绝。

零丁老蘖独回暖，似借馀波沾涸辙。今君把玩不忍去，吹面朔风皴欲裂。

还家笑我病隤豗，茅屋千窗墙百穴。自言亲到玉妃馆，缟练分行洗纹缬。

诗成不费炉锤功，君看铮铮句成铁。
爽襟亭
郭印（宋代）

西冈独上每舂容，天接危亭四面风。
万室鳞鳞归眼底，一峰岌岌倚云中。
地灵人胜风流古，石秀山回气象雄。
曳杖频来无别意，喜观禾麦又年丰。
题王谌潜泉蛙吹二首 其一
岳珂（宋代）

开编看句律，著意写题辞。业以能潜大，泉如始达时。

一谦聊托物，六义可言诗。有问君须答，为公还为私。
谢宋屯田见示永平录海南编
李覯（宋代）

多少儒衣只假涂，贵来谁肯更观书。
其间或以文争胜，未见如君识有馀。
长把六经为准的，最应三代是权舆。
可怜后世名空在，直钓而今岂得鱼。
游天章寺
陈舜俞（宋代）

峻岭崇巅千古在，好风佳月逐时新。簿书偶是山阴长，觞咏聊同曲水人。

林雀不惊筇竹杖，溪云欲傍接䍦巾。官粗合有登临分，更待岩花烂漫春。
孟冬念二日集李将军伯修署中赏菊戏作把菊问答歌
邓云霄（明代）

问黄菊，开何迟，严冬杀气凝东篱。金钱已过浮萸后，玉醴非逢篱帽时。

把花枝，堪笑汝，耽隐逸，有何趣。冷淡曾淹处士家，凄凉今倚将军树。

名园百卉斗春妆，五侯七贵飞琼觞。如花少女出洞房，莺喉鸾舞调笙簧。

一刻千金夜未央，汝时抽茎寸许长。野畦芳草同摧藏，到今开处满头霜。

北风瑟瑟吹衣裳，月寒酒冷对虚堂。侍儿曲调虽绕梁，曲中哀怨含清商。

纵有黄□与绿袖，敢与桃李争风光。把花枝，长太息。

怯秋霜，傲秋色。一生不得青皇力，花兮花兮何岑寂。

花动容，似解语。执予袖，附予耳。樽前莫笑我开迟，如君偃蹇还堪嗤。

同朝鸳鹭燕云隔，失路风波粤水悲。致身何太晚，抽身何太早。

不言时命乖，但说烟霞好。君归君归何草草？君家松桂可盘桓，惟我同君共岁寒。

愿作君家篱下物，年年长得奉清欢。花有情，酒有味。

泛英酌酒醉且歌，人世忙忙竟何事？君有刚心照雪霜，我将正色留天地。

听花言，领花意，坚持晚节同须记。斗转参横未忍归，狂浮大白向花挥。

花神有约酣余兴，明日携壶更典衣。
临江仙·要问南枝消息早
佚名（宋代）

要问南枝消息早，一阳恰喜方回。望前二日验云台。祥光呈五回，瑞彩上三台。生机一脉何尝息，正看用世真才。调羹手段此胚胎。文明观盛会，直待六阳来。
尊经阁记
王守仁（明代）

经，常道也。其在于天，谓之命；其赋于人，谓之性。其主于身，谓之心。心也，性也，命也，一也。通人物，达四海，塞天地，亘古今，无有乎弗具，无有乎弗同，无有乎或变者也，是常道也。其应乎感也，则为恻隐，为羞恶，为辞让，为是非；其见于事也，则为父子之亲，为君臣之义，为夫妇之别，为长幼之序，为朋友之信。是恻隐也，羞恶也，辞让也，是非也；是亲也，义也，序也，别也，信也，一也。皆所谓心也，性也，命也。通人物，达四海，塞天地，亘古今，无有乎弗具，无有乎弗同，无有乎或变者也，是常道也。

以言其阴阳消息之行焉，则谓之《易》；以言其纪纲政事之施焉，则谓之《书》；以言其歌咏性情之发焉，则谓之《诗》；以言其条理节文之着焉，则谓之《礼》；以言其欣喜和平之生焉，则谓之《乐》；以言其诚伪邪正之辨焉，则谓之《春秋》。是阴阳消息之行也，以至于诚伪邪正之辨也，一也，皆所谓心也，性也，命也。通人物，达四海，塞天地，亘古今，无有乎弗具，无有乎弗同，无有乎或变者也。夫是之谓六经。六经者非他，吾心之常道也。

是故《易》也者，志吾心之阴阳消息者也；《书》也者，志吾心之纪纲政事者也；《诗》也者，志吾心之歌咏性情者也；《礼》也者，志吾心之条理节文者也；《乐》也者，志吾心之欣喜和平者也；《春秋》也者，志吾心之诚伪邪正者也。君子之于六经也，求之吾心之阴阳消息而时行焉，所以尊《易》也；求之吾心之纪纲政事而时施焉，所以尊《书》也；求之吾心之歌咏性情而时发焉，所以尊《诗》也；求之吾心之条理节文而时着焉，所以尊《礼》也；求之吾心之欣喜和平而时生焉，所以尊《乐》也；求之吾心之诚伪邪正而时辨焉，所以尊《春秋》也。

盖昔者圣人之扶人极，忧后世，而述六经也，由之富家者之父祖，虑其产业库藏之积，其子孙者，或至于遗忘散失，卒困穷而无以自全也，而记籍其家之所有以贻之，使之世守其产业库藏之积而享用焉，以免于困穷之患。故六经者，吾心之记籍也，而六经之实，则具于吾心。犹之产业库藏之实积，种种色色，具存于其家，其记籍者，特名状数目而已。而世之学者，不知求六经之实于吾心，而徒考索于影响之间，牵制于文义之末，硁硁然以为是六经矣。是犹富家之子孙，不务守视享用其产业库藏之实积，日遗忘散失，至为窭人丐夫，而犹嚣嚣然指其记籍曰：「斯吾产业库藏之积也！」何以异于是？

呜呼！六经之学，其不明于世，非一朝一夕之故矣。尚功利，崇邪说，是谓乱经；习训诂，传记诵，没溺于浅闻小见，以涂天下之耳目，是谓侮经；侈淫辞，竞诡辩，饰奸心盗行，逐世垄断，而犹自以为通经，是谓贼经。若是者，是并其所谓记籍者，而割裂弃毁之矣，宁复之所以为尊经也乎？

越城旧有稽山书院，在卧龙西冈，荒废久矣。郡守渭南南君大吉，既敷政于民，则慨然悼末学之支离，将进之以圣贤之道，于是使山阴另吴君瀛拓书院而一新之，又为尊经阁于其后，曰：「经正则庶民兴；庶民兴，斯无邪慝矣。」阁成，请予一言，以谂多士，予既不获辞，则为记之若是。呜呼！世之学者，得吾说而求诸其心焉，其亦庶乎知所以为尊经也矣。
陈比部先生出守雷州寄怀二首 其二
卢龙云（明代）

起草风流汉两都，东来千骑下平芜。含香久重郎官署，露冕初分刺史符。

象郡儿童新竹马，羊城人吏旧仙凫。山中几度空相忆，欲寄云椷路转纡。
二月五日夜梦何茂恭论诗
喻良能（宋代）

不见水曹久，相思亦已勤。
梦中不识路，樽酒细论文。
家食甘春荠，官居采泮芹。
何时真会面，风月与平分。
梁审计挽词
楼钥（宋代）

壮岁崭头角，夷涂试著鞭。
群公争倒屣，诸老亦忘年。
论议倾朝誉，功名短世缘。
神伤贤伯仲，同雨夜无眠。
月岩
葛立方（宋代）

头转狻猊身卧虎，斓斑苔藓苍颜古。
凿空融结宝月形，只露半规余未吐。
正观傍睨苦有恨，拟借天工修月斧。
桂树窅窊堕子香，未见姮娥来倚树。
姮娥只今居广寒，虹桥幻成愁阿瞒。
何如岩窦守孤洁，却视玉兔飞云端。
云端之月有圆缺，常有争如石中月。
寒光万丈照幽岩，石上云端两奇绝。
寄题虎丘山
释智圆（宋代）

崛起孤峰号虎丘，奇踪宁与众山俦。
月涵秦始剑池冷，藓駮生公讲石幽。
招隐未能居绝顶，卧云空欲学前修。
披图尽日身难到，杳杳烟波茂苑秋。
内直对月寄子华舍人持国廷评
欧阳修（宋代）

禁署沉沉玉漏传，月华云表溢金盘。
纤埃不隔光初满，万物无声夜向阑。
莲烛烧残愁梦断，薰炉薰歇觉衣单。
水精宫锁黄金阙，故比人间分外寒。
曲肱
俞德邻（宋代）

门掩青苔砚掩尘，曲肱隐几自观身。已怜白发无公道，独喜清风似故人。

跃马卧龙俱寂寞，盟鸥狎鹭莫逡巡。东屯涧水通畦稻，植杖看耘意更真。
夜饮李将军帐中
屠隆（明代）

两行宝炬照华堂，一派笙歌夜未央。
户外高牙明画戟，灯前小队舞红妆。
花生步障风光暖，月在帘钩海色长。
大将只今容揖客，不妨沉醉答青阳。
晨起步过涧左
韩淲（宋代）

微酲未解凌晨起，木影涧流风差差。新蝉数声过短壑，邻家净轩坐移时。
句
王随（宋代）

岸草雪残迎马绿，野梅风暖著人香。
渔父引
李龏（金朝）

渔伴归来语笑喧，尽携筒罩醉云根。自从城里鱼增税，船在江村不入门。
予细侍先人作邑夏阳元丰五年来摄是邑过瀵泉
李复（宋代）

井邑依然旧物华，行穿溪树踏溪沙。
路傍故老遥惊认，十七年前县令家。
西河雨夜送客
白居易（唐代）

云黑雨翛翛，江昏水暗流。有风催解缆，无月伴登楼。

酒罢无多兴，帆开不少留。唯看一点火，遥认是行舟。
如梦令 饶德明学士收疏齐咏竹二首，求和
许有壬（元代）

谁把清风领受。寻得岁寒心友。霜月玉亭亭，恰似老夫诗瘦。诗瘦。诗瘦。无柰碧云怀旧。
公输
墨子及弟子（先秦）

公输盘为楚造云梯之械，成，将以攻宋。子墨子闻之，起于鲁，行十日十夜，而至于郢，见公输盘。

公输盘曰：“夫子何命焉为？”

子墨子曰：“北方有侮臣者，愿借子杀之。”公输盘不说。

子墨子曰：“请献十金。”

公输盘曰：“吾义固不杀人。”

子墨子起，再拜，曰：“请说之。吾从北方闻子为梯，将以攻宋。宋何罪之有？荆国有余于地，而不足于民，杀所不足而争所有余，不可谓智；宋无罪而攻之，不可谓仁；知而不争，不可谓忠。争而不得，不可谓强。义不杀少而杀众，不可谓知类。”

公输盘服。

子墨子曰：“然胡不已乎？”

公输盘曰：“不可，吾既已言之王矣。”

子墨子曰：“胡不见我于王？”

公输盘曰：“诺。”

子墨子见王，曰：“今有人于此，舍其文轩，邻有敝舆而欲窃之；舍其锦绣，邻有短褐而欲窃之；舍其粱肉，邻有糠糟而欲窃之——此为何若人？”

王曰：“必为有窃疾矣。”

子墨子曰：“荆之地方五千里，宋之地方五百里，此犹文轩之与敝舆也。荆有云梦，犀兕麋鹿满之，江汉之鱼鳖鼋鼍为天下富，宋所谓无雉兔鲋鱼者也，此犹粱肉之与糠糟也。荆有长松文梓楩楠豫章，宋无长木，此犹锦绣之与短褐也。臣以王吏之攻宋也，为与此同类。”

王曰：“善哉！虽然，公输盘为我为云梯，必取宋。”

于是见公输盘。子墨子解带为城，以牒为械，公输盘九设攻城之机变，子墨子九距之。公输盘之攻械尽，子墨子之守圉有余。

公输盘诎，而曰：“吾知所以距子矣，吾不言。”

子墨子亦曰：“吾知子之所以距我，吾不言。”

楚王问其故。

子墨子曰：“公输子之意不过欲杀臣。杀臣，宋莫能守，乃可攻也。然臣之弟子禽滑厘等三百人，已持臣守圉之器，在宋城上而待楚寇矣。虽杀臣，不能绝也。”

楚王曰：“善哉。吾请无攻宋矣。”

子墨子归，过宋。天雨，庇其闾中，守闾者不内也。故曰：治于神者，众人不知其功。争于明者，众人知之。
齐威王
徐钧（宋代）

赏罚严明国富强，独能仗义一朝王。
周网此日微如发，独有人心理未亡。
送施司封福建提刑
梅尧臣（宋代）

命使得才臣，钦刑圣主仁。
铜苗休问发，田种去教亲。
白茗出溪上，红蕉连海滨。
轻车莫道远，诏意重生民。
大雪马上次敬夫韵
朱熹（宋代）

仙人乔岳顶，散发吹参差。唤我二三友，集此西南垂。

列筵命洛二，侑坐迎江妃。导之千羽旄，投以万璧玑。

缤纷一何丽，晻霭难具知。众真亦来翔，恍觉丛霄低。

茫茫云雾合，一一琼瑶姿。回首谢世人，千载空相思。

吾衰怯雄观，未敢探此奇。短衣一匹马，幸甚得所随。

天寒饮我酒，酒罢赓君诗。人生易南北，复此知何时。
枫木坞
杨蟠（宋代）

太平云外客，行采老山中。
莫叹秋霜早，君看世上枫。
江行早发
柯茂谦（宋代）

陶铛煮孤影，寒灯沸青花。
冰开数江树，月落失人家。
窗日
黄庭坚（宋代）

叹息西窗过隙驹，微阳初至日光舒。
谁言暗长宫中线，添得思堂一卷书。
苍蝇
朱之蕃（明代）

生从污秽忽雄飞，鼓翅摇唇觅已肥。剩酒残羹沾醉饱，青丝白已妒光辉。

营营引类来同恶，恋恋依人不暂违。驱斥虽严还易集，持将麈尾莫停挥。
京口寒夜和葛秀才
卢琦（元代）

秋高马肥弓力强，山空月落天雨霜。城边萧萧草木动，汉家将雨一丈长。

江南地湿小臣病，闭门一夜不下床。愿言昭代举天网，亦看枳棘栖凤凰。
闻城中募后有感二首
刘克庄（宋代）

调发年多籍半空，虎符招补至闽中。
庄农戎服来操戟，太守儒装学拍弓。
去日初辞乡树绿，到时愁见戌旗红。
募金莫作缠头费，留制衣袍御北风。
七用喜雨韵三首
吴潜（宋代）

阑干小倚望遥岑，晚霁朝朝换午阴。
越鹜已收天外影，吴鸠尚带雨中音。
海濒客子秋衔袖，塞上征人夜拊砧。
都是一般无意绪，闵劳争柰主恩深。
与胨儿
释慧空（宋代）

云水四方人，同居九十日。大光明藏中，各各不相识。

月兔晓东生，日乌夜西出。善现问瞿昙，般若波罗蜜。
感皇恩（次任为慈围寿，是年慈闱六十二岁本命后一年也）
赵孟坚（宋代）

一百二十年，两番甲子。前番风霜饱谙矣。今番甲子，一似腊尽霜至。程程有好在，应惭愧。

莫道官贫，胜如无底。随分杯筵称家计。从今数去，尚有五十八生朝里。待儿官大，做奢遮会。
村舍
陆游（宋代）

空谷人稀到，新寒病顿轻。
晨霜催小猎，宿雨润新耕。
草莽秦驰道，云烟越故城；千年不磨灭，惟有暮山横。
七夕
边元勋（金朝）

高楼人散酒樽空，漫拟新文送五穷。独倚南窗夜岑寂，一钩凉月下疏桐。
次韵潘都干菊花六首
项安世（宋代）

暖风和日花时，不共人争丑夷。
自爱霜深月冷，累累金粟生肌。
万年欢
佚名（宋代）

天气严凝，乍寒梅数枝，岭上开拆。傅粉凝脂，疑是素娥妆饰。先报阳和信息。更雪月、交光一色。因追念，往日欢游，共君携手同摘。别来又经岁隔。奈高楼梦断，无计寻觅。冷艳寒容，啼雨恨烟愁湿。似向人前泪滴。怎不使、伊家思忆。惟只恐，寂寞空枝，又随昨夜羌笛。
端午帖子词：皇太后阁六首 其三
苏轼（宋代）

翠筒初裹楝，芗黍复缠菰。水殿开冰鉴，琼浆冻玉壶。
哀北
陆游（宋代）

太行天下脊，黄河出昆仑。
山川形胜地，历世多名臣。
哀哉六十年，左衽沦胡尘。
抱负虽奇伟，没齿不得伸。
老夫实好义，北望常酸辛。
何当拥黄旗，径涉白马津？穷追殄犬羊，旁招出凤麟。
努力待传檄，勿谓吴无人！
永清境上遇张孝廉夜酌
卢龙云（明代）

谪宦何知复买邻，一时倾盖偶相亲。南州愧我非高士，东道逢君识主人。

径拥蓬蒿怜仲蔚，辖投宾从美陈遵。追欢正合持螯醉，况喜当筵月色新。